LV
L 303/16
Eiropas Savienības Oficiālais Vēstnesis
23.11.2022.
(46)
Ar Deleģētās regulas (ES) 2020/2015 11. panta 1. punktu līdz 2022. gada 31. decembrim tika piešķirts augstas izdzīvotības atbrīvojums attiecībā uz sarkanspuru pageli (Pagellus bogaraveo), kas ar pašdarinātiem zvejas rīkiem voracera nozvejota ICES 9.a rajonā un ar āķiem un āķu rindām – ICES 8. un 10. apakšapgabalā un ICES 9.a rajonā.
(47)
Kopīgajā ieteikumā prasīts šā atbrīvojuma pagarinājums līdz 2023. gada 31. decembrim.
(48)
ZZTEK pārskatīja zinātnisko informāciju un secināja, ka izdzīvotības papildu eksperimentiem būtu jānodrošina uzticamas aplēses par izdzīvotību.
(49)
Ņemot vērā DRŪ dalībvalstu iepriekš sniegtos pierādījumus par izdzīvotības rādītājiem, kā arī to, ka izdzīvotības papildu eksperimenti, visticamāk, nodrošinās uzticamas aplēses par izdzīvotību, šis atbrīvojums būtu jāpagarina līdz 2023. gada 31. decembrim, lai varētu šos pētījumus pabeigt.
DRŪ dalībvalstīm ne vēlāk kā 2023. gada 1. maijā jāiesniedz ZZTEK šo pētījumu rezultāti, kas atvieglotu šā atbrīvojuma izvērtēšanu izkraušanas pienākuma pārskatīšanā 2023. gadā.
(50)
Ar Deleģētās regulas (ES) 2020/2015 14. panta 1. punkta n) apakšpunktu līdz 2022. gada 31. decembrim tika piešķirts de minimis atbrīvojums attiecībā uz merlangu (Merlangius merlangus), kas nozvejots ar žaunu tīkliem ICES 8.
apakšapgabalā.
(51)
Kopīgajā ieteikumā prasīts šā atbrīvojuma pagarinājums līdz 2023. gada 31. decembrim.
(52)
ZZTEK secināja, ka iepriekšējie izvērtējumi liecina, ka merlanga nozveja un izmetumi žaunu tīklu zvejniecībās ir mazi un ka atbrīvojuma ietekme uz merlanga krājumiem, visticamāk, ir nenozīmīga.
(53)
Ņemot vērā DRŪ dalībvalstu iepriekš iesniegtos pierādījumus par nesamērīgām izmaksām, kas rodas, rīkojoties ar nevēlamo nozveju, kā arī par plānotajiem selektivitātes pētījumiem, šis atbrīvojums būtu jāpagarina līdz 2023. gada 31. decembrim.
DRŪ dalībvalstīm ne vēlāk kā 2023. gada 1. maijā jāiesniedz ZZTEK šo pētījumu rezultāti, kas atvieglotu šā atbrīvojuma izvērtēšanu izkraušanas pienākuma pārskatīšanā 2023. gadā.
(54)
Šajā regulā paredzētie pasākumi tieši ietekmē Savienības kuģu zvejas sezonas plānošanu un ar to saistītās saimnieciskās darbības, tāpēc šai regulai būtu jāstājas spēkā tūlīt pēc tās publicēšanas.
Tā būtu jāpiemēro no 2023. gada 1. janvāra,
IR PIEŅĒMUSI ŠO REGULU.
1. pants Deleģēto regulu (ES) 2020/2015 groza šādi: 1) regulas 4. panta 1. punktu aizstāj ar šādu: “1.
Regulas (ES) Nr. 1380/2013 15. panta 4. punkta b) apakšpunktā paredzēto izdzīvotības atbrīvojumu piemēro: — attiecībā uz minimālo saglabāšanas references izmēru nesasniegušas parastās jūrasmēles (Solea solea) nozvejām, kas gūtas ICES 7.d rajonā sešu jūras jūdžu attālumā no krasta, bet ārpus identificētiem zivju mazuļu apgabaliem, ja izmantotie zvejas rīki ir traļi ar traļa durvīm (zvejas rīka kods OTT, OTB, TBS, TBN, TB, PTB, OT, PT, TX), kuru āmja linuma acs izmērs ir 80–99 mm, un ja nozveju guvuši kuģi: — kuru garums nepārsniedz 10 metrus un dzinēja jauda nepārsniedz 221 kW un — kuri zvejo ūdeņos, kas nav dziļāki par 30 metriem, un kuru tralējuma ilgums nepārsniedz 90 min; — attiecībā uz minimālo saglabāšanas references izmēru nesasniegušas parastās jūrasmēles (Solea solea) nozvejām, kas gūtas ICES 7.e rajonā sešu jūras jūdžu attālumā no krasta, bet ārpus identificētiem zivju mazuļu apgabaliem, ja izmantotie zvejas rīki ir traļi ar traļa durvīm (zvejas rīka kods OTB), kuru āmja linuma acs izmērs ir lielāks par 80 mm, un ja nozveju guvuši kuģi, kuru garums ir mazāks par 12 m.”;